text: Í leysum lofti um molan
text: #000000
text: Italska sunnudagsblaðið Domenica del Corriere (Sunnudagsberin) bar 9. februar í 1964 eina forvitnisliga søgu úr Havn, um ein bretskan trolara sum bleiv slongdur upp um molan.
text: #000001
text: Domencia del Corriera kom út frá 1899 til 1989. Í fimtiárunum var blaðið størsta vikublaðið í Italia, við einum upplagi á 1,3 mill. eintøk tá tað var mest. Hetta talið minkaði í sjeytiárunum, tá kappingin við onnur bløð bleiv størri.
text: #000002
text: Søgan, sum her verður víst til, er frá 1964, t.v.s. meðan Domencia del Corriere enn var í hæddini. Harumframt stóð søgan væl fyri á allari baksíðuni, so nógv fólk munnu hava sæð hana.
text: #000003
text: Trolarin “Hull City” kom inn í havnina í Tórshavn í Føroyum á heilt óhoyrdan hátt. Báturin fyrireikaði seg at fara inn í havnina, tá ein havalda við stórari megi lyfti bátin upp og blakaði hann inn um molan við síðuna av teimum skipum, sum longu lógu við bryggju. Sera merkisvert er, at “Hull City” fekk einans smávegis skaða av hendingini. (Tekningin er eftir W. Molino)
text: #000004
text: Walter Molino, 1915-1997, var ein kendur italskur myndprýðari, keiputekari og listamálari.
text: #000005
text: Tað er lítið skrásett um hesa søguna, men onkrir stubbar eru tó skrivaðir. Heimasíðan “Ships Nostalgia” nevnir søguna, tá tey skriva um skipið “Hull City, men her siga tey einki um at tað var í havnini í Havn, men siga tvørturímóti, at tað var í “sundinum” millum Eysturoy og Streymoy, og talan var ikki um at leypa upp um molan, men upp um eitt riv:
text: #000006
text: In January 1964 there were reports from the Faeroe Islands that the HULL CITY had “jumped” a reef in the dangerous straight between Oesteroe & Stroemoe Islands. It was later revealed that she had remained water tight despite hitting the reef hard, and was making her way home to Grimsby with 1600 kits of fish onboard.[1]
text: #000007
text: Í Føroyum skrivaði Dimmalætting tann 22. januar 1964 ein stuttan stubba um hendingina, har tey siga at tað var í Sundunum, og at tað sum hendi var, at báturin rendi seg fastan á grynnuni norðan fyri Streymin, men slapp víðari vegna nógvu ferðina hann hevði. Sostatt leyp hann ikki um grynnuna, men fór pløgandi ígjøgnum hana:
text: #000008
text: Grimsby-trolari á land norður í Sundunum. Mánadagin um middagsleitið kom stórur Grimsby-trolari “Hull City”, fyri fulla ferð suður gjøgnum Sundini, og rendi hann seg fastan á grynnuna norðan fyri Streymin – og fór tvørtur um, so stóra ferð hevði hann. Hetta var á hægstu flóð. Avafturkomin sigldi trolarin norður um aftur og legði seg norðan fyri Langasand, har kannað var um hann lak. Tað tyktist ikki, og skiparin gjørdi tí av at sleppa sær til havs aftur og halda leiðina beinleiðis til Grimsby.
text: #000009
text: “Hull City” (711 bruttotons, bygdur í 1953) kom av Íslandsveiðu og hevði inni 1700 kit. Hetta er ein av teimum størru langfaratrolarunum hjá felagnum Consolidated Fisheries Ltd. Í Grimsby. [2]
text: #000010
text: Í frásagnunum er ein lítil munur av veiðunøgdini, har føroyska frágreiðingin sigur 1700 kit, meðan tann enska sigur 1600 kit. Eitt kit svarar til 140 pund.
text: #000011
text: Niðurstøða: Alt byrjaði við at ein trolari sigldi við fullari ferð gjøgnum grunt vatn og tók við botn. Í Onglandi bleiv søgan til, at báturin leyp um flesjar, meðan í Italia bleiv søgan stórtíðindi, har trolarin leyp upp um molan í Havn og til alla eydnu hvørki rakti arbeiðsfólk ella aðrar bátar sum lógu í havnini.
text: #000012
text: Italska søgan er helst munandi meira dramatisk enn tað, sum hendi í veruleikanum. Tó eru framúr góða tekningin hjá Walter Molino og lívliga lýsingin í italska blaðnum so avgjørt verdar eitt sindur av skrøggi til at lýsa tað drama, sum helst hevur verið eina lítla løtu.
text: #000013